BRATISLAVA. Zmena zaraďovania až na žiadosť budúcich sporiteľov začne platiť od januára budúceho roka.
Osobe, ktorej napríklad vznikne prvé dôchodkové poistenie 31. decembra 2012 a neuzatvorí zmluvu o starobnom dôchodkovom sporení do 180 dní, Sociálna poisťovňa pridelí dôchodkovú správcovskú spoločnosť (DSS). Čas na vystúpenie bude mať 730 dní, teda do konca decembra 2014.
Takéto automatické zaraďovanie priniesla novela zákona o starobnom dôchodkovom sporení exministra Jozefa Mihála (SaS). Od januára 2013 však začne platiť nový systém, ktorý upravuje povinný vstup do kapitalizačného piliera na dobrovoľný, a to až do veku 35 rokov sporiteľa. Ten presadilo ministerstvo práce pod vedením Jána Richtera (Smer-SD).